
Ce lucru bun să fac, ca să am viaţa veşnică? 


În urmă cu mai mulţi ani, un preot în vârstă din dieceza de Iaşi, 
renumit pentru grija lui față de viaţa spirituală, l-a întrebat pe un 
confrate tânăr, care tocmai se întorcea de la Roma cu titlul de doctor în 
teologie: frate, tu cum ai să te mântmieşti? Întrebarea era insinuantă, 
deoarece lăsa să se înţeleagă că ar exista o anumită incompatibili- 
tate între ştiinţa teologică şi viaţa spirituală, în sensul că prea multă 
ştiinţă îl îndepărtează pe om de Dumnezeu. Acceptând provocarea, 
preotul tânăr a răspuns: sper să mă mântuiesc, prin Cristos Domnul 
nostru! Răspunsul pare simplu, însă ascunde un adevăr foarte profund: 
mântuirea este harul lui Dumnezeu (Ef 1,5-10), care încununează efor- 
turile omului de a cunoaşte voinţa divină; harul este un dar de sus, 
deci nu este condiționat de meritele omeneşti, ci de meritele răscumpă- 
rării lui Isus Cristos (Rom 3,23 ş.u.). Cu alte cuvinte, harul de mântuire 
întrece puterile omului, dar lucrul acesta nu înseamnă că omul stă 
cu braţele încrucişate, aşteptând ca Dumnezeu să facă totul. Dimpo- 
trivă. Omul trebuie să conlucreze cu harul divin (2 Cor 6,1) şi să nu 
abuzeze de el (Rom 6,1.15). Aşadar, nu există incompatibilitate între 
ştiinţa teologică şi viaţa spirituală, dimpotrivă, una nu poate exista 

fără cealaltă, întrucât cunoaşterea adevărului ce arată voinţa lui 
Dumnezeu este un har de mântuire. Deci aceste două domenii de 
viaţă se sprijină reciproc în măsura în care sunt luminate de Cristos, 
adevărul obiectiv, adevărul de mântuire. 

În zilele noastre, lumea românească, influenţată de modelele 
negative din Occident şi de sechelele societății de tip totalitar, pare 
să fie atrasă nu de Cristos şi mântuirea sa prin cruce şi înviere ci de 
cei care promit o mântuire imediată. Dovada acestei stări de lucruri 
constă în faptul că mulţi dintre contemporanii noştri nu mai ţin cont 
de adevărul obiectiv al existenţei ci de conotația sa subiectivă. Această 
schimbare de paradigmă face ca mesajul creştin cu categoriile sale fun- 
damentale - adevărul şi iubirea -, derivate din Revelaţie, să fie lăsat 
deoparte. De fapt, caracterul universal al adevărului creştin a avut 
mereu de înfruntat pretenţia omului de a fi el însuşi norma, măsura 
tuturor lucrurilor. Astăzi, s-ar părea că problema se pune într-un mod 
mai accentuat decât în trecut, datorită unor schimbări rapide şi pro- 
funde care ne afectează pe toţi. 

Totuşi, criza schimbărilor nu trebuie interpretată numai în mod 
negativ; ea comportă şi aspecte pozitive, în sensul că se poate face 
o analiză matură a problemei fundamentale a creştinismului şi a omului, 
şi anume mântuirea. De aceea, ne întrebăm: care este impactul mesa- 
jului evanghelic într-o societate în care lipsesc referinţele obiective 
pentru adevăr, libertate, bine, dreptate etc? Cum să propunem învă- 
țătura Bisericii întru-un context bazat pe un pluralism de opinii şi 
comportamente morale? 

În scrisoarea enciclică Veritatis splendor (1993), loan Paul 
al II-lea spune că oricât de confuză şi incoerentă ar fi viaţa unui 
om, în inima sa răsună mereu întrebarea pe care tânărul din evan- 
ghelie i-a adresat-o lui Isus: „Învăţătorule, ce lucru bun să fac, ca să 

am viaţa veşnică?” (Mt 19, 16). În continuare, Sfântul Părinte arată 
că, pentru a afla răspunsul, trebuie să ne adresăm Învăţătorului bun, 
deoarece el este singurul care poate să răspundă întru adevăr, în 
orice situaţie (nr. 117). 

Aşadar, având în vedere faptul că lumea şi modelul de viaţă 
creştină este în schimbare, considerăm că reflecția teologilor asupra 
mântuirii, revelată de Dumnezeu Tatăl în Isus Cristos prin Duhul 
Sfânt, ar trebui să ţină cont de trei aspecte care se referă la adevăr, 
experienţă şi dialog. 

Primul aspect se referă la adevăr, deoarece pluralismul căilor 
de mântuire pe care le propun astăzi sectele şi mişcările religioase, 
cu caracter tradițional sau sincretist, din Orient sau din Occident, 
(New Age, Meditaţia transcendentală, Biserica oamenilor de ştiinţă, 
Satanismul, Budismul €tc.), cu respectivele moduri de a fi religios, 
implică un anumit relativism şi un exerciţiu subiectiv al conştiinţei. 
Reflecţia cristologică trebuie să răspundă la această întrebare indi- 
când un model divin de mântuire, centrat în Isus Cristos în formă con- 
vergentă şi eliberatoare. Lucrul acesta este posibil numai în cheie 
trinitară: „punctul esenţial prin care creştinismul se deosebeşte de 
alte religii” este întruparea Cuvântului lui Dumnezeu, adică faptul 
că „aici nu este numai omul care îl caută pe Dumnezeu, ci Dumnezeu 
este acela care vine în Persoană ca să-i vorbească despre sine omu- 
lui şi ca să-i arate calea pe care este posibil să ajungă la EI” (loan 
Paul al II-lea, Scrisoarea enciclică Tertio millennio adveniente, nr. 6). 

Al doilea aspect se referă la experiență. Mântuirea, mai ales 
astăzi, vrea să fie trăită, adică acceptată şi pusă în viaţă. Succesul 
noilor secte creştine sau necreştine constă în faptul că promit o în- 
tâlnire palpabilă şi gratificantă cu divinul. De aici, necesitatea de a 
descoperi că „religia care îşi trage originea din taina Întrupării mân- 

tuitoare este religia rămânerii în intimitatea lui Dumnezeu, partici- 
pării la însăşi viaţa sa” (Tertio millennio adveniente, nr. 8). 

În sfârşit, problema dialogului. Înțelegerea, mărturia şi vesti- 
rea lui Isus Cristos ca unic răscumpărător al omului au o structură 
dinamică dialogală datorată naturii intime a adevărului mântuirii pe 
care Dumnezeu în mare sa iubire ni-l dăruieşte în Cristos Isus. Dia- 
logul propus aici are ca principiu veritatem facere in caritate. 

În paginile care urmează sunt prezentate lucrările colocviului 
teologic organizat de Institutul Teologic Romano-Catolic şi Facultatea 
de Teologie Ortodoxă din laşi între 5-6 noiembrie 1999, colocviu care 
şi-a propus: să aprofundeze originea credinţei creştine atât în sens cro- 
nologic cât şi calitativ - Isus Cristos, răstignit şi înviat, ca unicul Mân- 
tuitor al lumii; să analizeze luminile şi umbrele prezentului în care 
trăim şi în care se pune problema unicităţii şi universalității planului 
divin de mântuire în Isus Cristos; să ilustreze semnificaţia evenimen- 
tului cristologic în contextul Bisericii noastre locale. 

Un fir roşu pare să străbată conferințele, întrebările şi comen- 
tariile din cadrul acestei întâlniri teologice: evenimentul cristologic 
este o realitate/identitate care se prelungeşte în timp; creştinii anului 
2000 au misiunea de a păstra şi celebra acest eveniment în viaţa lor, 
asumând sfidările pe care le comportă transformările profunde prin 
care trece lumea de azi. 


